Komisijos reglamentas (EB) Nr. 1247/1999
1999 m. birželio 16 d.
nustatantis išsamias muitų tarifų kvotų taikymo gyviems galvijams, sveriantiems nuo 80 iki 300 kg ir kurių kilmės šalis yra tam tikros trečiosios šalys, taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 3066/95, Bendrijos muitų tarifų kvotų tam tikriems žemės ūkio produktams pavidalu nustatantį tam tikras lengvatas bei numatantį tam tikrų Europos sutartyse, sudarytose vadovaujantis Urugvajaus daugiašalių prekybos derybų rate pasirašyta Žemės ūkio sutartimi, numatytų žemės ūkio lengvatų pritaikymą kaip savarankiškos ir pereinamojo laikotarpio priemonės [1], su paskutiniais pakeitimais, padarytais Reglamentu (EB) Nr. 2435/98 [2], ypač į jo 8 straipsnį,
atsižvelgdama į 1996 m. spalio 7 d. Tarybos reglamentą (EB) Nr. 1926/96, Bendrijos muitų tarifų kvotų tam tikriems žemės ūkio produktams pavidalu nustatantį tam tikras lengvatas bei numatantį tam tikrų laisvos prekybos ir prekybos reikalų sutartyse su Estija, Latvija ir Lietuva, sudarytose vadovaujantis Urugvajaus daugiašalių prekybinių derybų rate pasirašyta Žemės ūkio sutartimi, numatytų lengvatų žemės ūkiui pritaikymą kaip savarankiškos ir pereinamojo laikotarpio priemonės [3], ypač į jo 5 straipsnį,
(1) kadangi Reglamentai (EB) Nr. 3066/95 ir (EB) Nr. 1926/96 numato kasmet suteikti muitų tarifų kvotą 153000 gyvų galvijų, sveriančių nuo 80 iki 300 kilogramų ir kurių kilmės šalys yra Vengrija, Lenkija, Čekijos Respublika, Slovakija, Rumunija, Bulgarija, Estija, Latvija ir Lietuva, kuriai taikomi 80 % sumažinti muitai; kadangi yra būtina priimti išsamias daugiametes taisykles 12 mėnesių trukmės laikotarpiams, prasidedantiems liepos 1 d. (toliau - importo metai); kadangi tuo tikslu turėtų būti taikomos anksčiau tai kvotai numatytos metinės priemonės;
(2) kadangi siekiant užkirsti kelią spėlionėms, esamas kiekis turėtų būti prieinamas pardavėjams, galintiems pademonstruoti, kad jų prekyba su trečiosiomis šalimis yra tikrai reikšminga; kadangi, atsižvelgiant į tai ir siekiant užtikrinti efektyvų valdymą, iš minėtų pardavėjų turėtų būti reikalaujama, kad per paskutiniuosius 12 mėnesių iki minimų importo metų pradžios minėti pardavėjai būtų eksportavę ir (arba) importavę ne mažiau kaip 50 galvijų; kadangi teoriškai 50 galvijų siunta sudaro normalaus dydžio krovinį; kadangi patirtis parodė, kad vienos siuntos pardavimas ar įsigijimas yra minimalus reikalavimas laikyti sandorį realiu ir įgyvendinamu;
(3) kadangi, jei tokius kriterijus privaloma patikrinti, paraiškos turi būti pateiktos toje valstybėje narėje, kurioje importuotojas yra įregistruotas PVM mokėtojų registre;
(4) kadangi tam, kad būtų užtikrintas tvarkingas įvežimas, licencijų išdavimas turėtų būti paskirstytas visiems importo metams;
(5) kadangi turėtų būti nustatyta sąlyga, kad importo teises privaloma paskirstyti po svarstymams skirto laikotarpio bei, kai būtina, nurodant taikomą nustatytą sumažinimo procentą;
(6) kadangi priemonės turėtų būti tvarkomos naudojant importo licencijas; kadangi tuo tikslu turėtų būti nustatytos paraiškų pateikimo bei paraiškose ir licencijose privalomos pateikti informacijos taisyklės, kai reikia papildant jas tam tikromis 1988 m. lapkričio 16 d. Komisijos reglamento (EEB) Nr. 3719/88, nustatančio bendrąsias išsamiąsias importo ir eksporto licencijų sistemos bei sertifikatų su iš anksto nustatyta norma taikymo žemės ūkio produktams [4], su paskutiniais pakeitimais, padarytais Reglamentu (EB) Nr. 1127/1999 [5], bei 1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje, panaikinančio Reglamentą (EEB) Nr. 2377/80 [6], su paskutiniais pakeitimais, padarytais Reglamentu (EB) Nr. 2648/98 [7], nuostatomis;
(7) Kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. 153000 gyvų galvijų, atitinkančių KN kodus 01029021, 01029029, 01029041 arba 01029049, ir kurių kilmės šalys yra išvardytos II priede, pagal šį reglamentą daugiamečiais pagrindais gali būti importuojami kasmet laikotarpiais nuo liepos 1 d. iki kitų metų birželio 30 d. (toliau - importo metai).
Šios muitų tarifų kvotos serijinis numeris yra 09.4537.
2. Advalioriniai muito mokesčiai bei bendrajame muitų tarife (BMT) šiems galvijams nustatyti specifiniai muito mokesčiai sumažinami 80 %.
2 straipsnis
1. Kad turėtų teisę 1 straipsnyje nustatytai kvotai, paraiškos pateikimo metu pareiškėjai turi būti juridiniai ar fiziniai asmenys bei privalo įrodyti, jog atitinka atitinkamos valstybės narės kompetentingos institucijos reikalavimą, kad per paskutiniuosius 12 mėnesių iki minėtų importo metų jie importavo ir (arba) eksportavo ne mažiau kaip 50 galvijų, atitinkančių KN kodą 010290; pareiškėjai turi būti įtraukti į nacionalinį PVM mokėtojų registrą.
2. Importo ir eksporto įrodymas pateikiamas tik muitin tinkamai patvirtintu muitinės dokumentu dėl išleidimo į laisvą apyvartą arba eksporto dokumentu.
Valstybės narės gali priimti išduodančios institucijos tinkamai patvirtintas pirmiau nurodytų dokumentų kopijas, kai pareiškėjai kompetentingai institucijai gali pagrįstai įrodyti, kad originalų gauti neįmanoma.
3 straipsnis
1. Paraiškos dėl teisės importuoti gali būti pateikiamos tik toje valstybėje narėje, kurioje pareiškėjas yra įregistruotas PVM tikslais.
2. Paraiškos dėl teisės importuoti:
- turi būti dėl ne mažiau kaip 50 galvijų ir
- neturi apimti daugiau negu 10 % esamo kiekio.
Kai šis kiekis paraiškose viršijamas, į perteklių neatsižvelgiama.
3. Paraiškos dėl teisės importuoti gali būti paduodamos tik iki atitinkamų importo metų birželio 30 d.
4. Kiekvienas pareiškėjas gali pateikti ne daugiau kaip vieną paraišką. Kai tas pats pareiškėjas pateikia daugiau negu vieną paraišką, nepriimama nei viena iš to pareiškėjo paraiškų.
5. Patikrinusios pateiktus dokumentus, vėliausiai iki dešimtos darbo dienos, einančios po paraiškų pateikimo laikotarpio pabaigos, valstybės narės perduoda Komisijai pareiškėjų sąrašą ir kiekius, dėl kurių teikiamos paraiškos.
Tais atvejais, kai paraiškos buvo faktiškai pateiktos, visi pranešimai, įskaitant neigiamus atsakymus, perduodami faksu, naudojant šio reglamento I priede pateiktą pavyzdinę formą.
4 straipsnis
1. Komisija kaip galima greičiau priima sprendimą dėl to, kiek procentų nuo paraiškose pateiktų kiekių gali būti importuota.
2. Jeigu paraiškose esantys kiekiai viršija galimus kiekius taip, kaip tai nurodyta 3 straipsnyje, Komisija nustato vieną bendrą sumažinimo procentą, kurį privaloma taikyti paraiškose pateiktiems kiekiams.
Kai dėl pirmoje pastraipoje numatyto sumažinimo vienai paraiškai tenkantis skaičius yra mažesnis negu 50 galvų, kvota nustatytą kiekį suinteresuotos valstybės narės paskirsto traukdamos burtus dėl 50 galvų importo teisių. Kai likutis yra mažesnis negu 50 galvų, tam kiekiui suteikiama viena importo teisė.
5 straipsnis
1. Suteikti kiekiai importuojami tik pateikus vieną ar daugiau importo licencijų.
2. Paraiškos licencijoms gali būti pateikiamos tik toje valstybėje narėje, kurioje yra pateikta paraiška importo teisei gauti.
3. Paraiškose licencijoms ir licencijose nurodoma:
a) 8 langelyje - viena ar daugiau II priede išvardytų valstybių; licencijose įrašomas įsipareigojimas importuoti iš vienos ar daugiau nurodytųjų valstybių;
b) 16 langelyje - viena iš šių Kombinuotosios nomenklatūros subpozicijų grupių toje pačioje įtraukoje:
- 01029021; 01029029,
- 01029041; 01029049;
c) 20 langelyje - serijinis numeris 09.4537 ir bent vienas iš šių įrašų:
- Reglamento (CE) no 1247/1999
- Forordning (EF) nr. 1247/1999
- Verordnung (EG) Nr. 1247/1999
- Κανονισμός (EK) αριθ. 1247/1999
- Regulation (EC) No 1247/1999
- Règlement (CE) no 1247/1999
- Regolamento (CE) n. 1247/1999
- Verordening (EG) nr. 1247/1999
- Regulamento (CE) n.o 1247/1999
- Asetus (EY) N:o 1247/1999
- Förordning (EG) nr 1247/1999.
4. Vadovaujantis 4 straipsnio 1 dalyje nurodytu Komisijos pranešimu dėl paskirstymo, iki importo metų gruodžio 31 d. licencijų išduodama dėl ne daugiau kaip 50 % numatytųjų importo teisių. Likusiems tų pačių importo metų kiekiams importo licencijos išduodamos nuo sausio 1 d.
5. Kaip apibrėžta Reglamento (EEB) Nr. 3719/88 21 straipsnio 2 dalyje, pagal šį reglamentą išduotos importo licencijos galioja 90 dienų nuo jų išdavimo dienos. Tačiau po importo metų birželio 30 d. licencijos nebegalioja.
6. Išduotos licencijos galioja visoje Bendrijoje.
7. Reglamento (EEB) Nr. 3719/88 8 straipsnio 4 dalis netaikoma. Tuo tikslu į licencijų 19-ąjį langelį įrašomas skaičius "0" (nulis).
6 straipsnis
1 straipsnyje nurodytais mokesčiais importuojami galvijai apmokestinami pateikus EUR.1 judėjimo pažymėjimą, išduotą eksportuojančios šalies pagal prie Europos sutarčių su Centrinės Europos asocijuotomis šalimis pridėtą 4 protokolą ir pagal prie Europos sutarčių su Pabaltijo šalimis pridėtą 3 protokolą, arba pateikus pagal tuos protokolus užpildytą eksportuotojo deklaraciją.
7 straipsnis
Priklausomai nuo šio reglamento, taikomas Reglamentas (EEB) Nr. 3719/88 ir Reglamentas (EB) Nr. 1445/95.
8 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. birželio 16 d.